"እቲ ሕገመንግስቲ ክጠሓስን፡ ከምኡ'ውን ውልቀ መላኺ ስርዓት ክትከልን ከሎ ተሓባባሪት ክኸውን ኣይደልን" ኢላ። ወሲኻ ድማ "ብሽፋን ትርጉም ሕገመንግስቲ፡ ነቲ ሕገመንግስታዊ ሕብረ-ብሄራዊ ፌደራላዊ ስርዓት ናብ ሓደጋ ዘውድቕን ናብ ውልቀመላኺ ስርዓት ዘምርሕን ትርጉም ሕገመንግስቲ ክውሰን ንምግባር፡ ኣፈጉባኤ ባይቶ ፌደሬሽን ኮይነ ክመርሕ ኣይደልን፡ ኣይተሓባበርን'ውን" ኢላ። "ናይዚ ታሪኻዊ ጌጋን፡ ናይ ሽርሒ ፖለቲካ ተሓባባሪትን ኣፈጻሚትን ክኸውን ሕልናይ ኣይፈቕደለይን" ዝበለት ወይዘሮ ኬርያ፡ ከምኡ ምግባር ነቲ ዝተቓለሰትሉ ዕላማን ሕድሪ ስውኣትን ከምምክሓድ ከምእትቖጽሮ ተዛሪባ። ውድብ ህወሓትን መንግስቲ ትግራይን፡ ኣብ ትግራይ መረጻ ከካይድ ምዃኑ ምስገለጸ፡ ቀዳማይ ሚኒስተር ኣብዪ ኣሕመድ፡ ነዚ ብዝምልከት "ስጉምቲ ክንወስድ ኢና" ዝብል መግለጺ ሂቡ ምንባሩ ዝዝከር እዩ። ወይዘሮ ኬርያ ኣብዚ ተደሪኻ፡ ኣብቲ ናይ ሎሚ መግለጺኣ፡ ንማእከላይ መንግስቲ ነቒፋቶ። "ናይ ምውሳን መሰለይ ተጠቒመ፡ ዘመሓድረኒ መንግስቲ፡ ብሕገመንግስታዊ መገዲ መሪጸ እየ ዝመሓደር ንዝበለ ህዝቢ ትግራይ፡ ኣነ ዝወሰንኩልካ ክትፍጽም'ምበር ኣይኸውንን ብምባል፡ ኩናት ናይ ምውላዕ መፈራርሒ [ኣብ ዝቐርበሉ] ከምኡ ድማ ነዚ ንምፍጻም ሕገመንግስታዊ ሽፋን ኣብ ዝግበረሉ ኣይሳተፍን" ኢላ። በዚ ምኽንያታት ድማ፡ "ንሕገመንግስቲ፣ ንህዝበይን ንሕልናይን ዝኣተኽዎ ቃል ንምኽባር ክብል፡ ብፍቓደይ ካብ ኣፈጉባኤነት ባይቶ ፌዴሬሽን፡ ከምዝተኣለኹ የፍልጥ" ክትብል ተዛሪባ። ወይዘሮ ኬርያ ኢብራሂም መን እያ?
